**Σχέδιο επιχορήγησης επισκέψιμων εργαστηρίων**

**χειροτεχνίας και οινογαστρονομίας για το 2023**

**μέσω του Προγράμματος Ενίσχυσης Ήσσονος Σημασίας (de minimis)**

**Α. ΓΕΝΙΚΑ**

Το Υφυπουργείο Τουρισμού στα πλαίσια των προσπαθειών που καταβάλλει για την τουριστική ανάπτυξη της υπαίθρου, των ορεινών και ακριτικών περιοχών επιχορηγεί μέσω του παρόντος Σχεδίου την πραγματοποίηση επισκέψιμων εργαστηρίων στον τομέα της χειροτεχνίας και της οινογαστρονομίας.

Το Σχέδιο βασίζεται στον κανονισμό (ΕE) αριθ. 1407/2013 της Επιτροπής της 18ης Δεκεμβρίου 2013 για την εφαρμογή των άρθρων 107 και 108 της συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (de minimis).

«Ενισχύσεις Ήσσονος Σημασίας» σημαίνει χαμηλού ύψους ενισχύσεις που θεωρείται πως δεν επηρεάζουν το εμπόριο μεταξύ κρατών μελών ή/και δεν στρεβλώνουν ούτε απειλούν να στρεβλώσουν τον ανταγωνισμό στο εσωτερικό της Ευρωπαϊκής Ένωσης. Το ανώτατο όριο για το σύνολο των ενισχύσεων ήσσονος σημασίας που χορηγούνται από όλες τις Αρμόδιες Αρχές δεν μπορεί να υπερβαίνει το ποσό των 200.000 ευρώ ανά τρία οικονομικά έτη.

**Το Σχέδιο δημοσιεύεται υπό την αίρεση έγκρισης του Υπουργείου Οικονομικών, του Υπουργικού Συμβουλίου και του ετήσιου κρατικού προϋπολογισμού του Υφυπουργείου για το 2023. Ως εκ τούτου, εγκρίσεις για επιχορήγηση οποιωνδήποτε εργαστηρίων θα δοθούν μετά την εξασφάλιση των πιο πάνω εγκρίσεων.**

**Β. ΠΕΡΙΓΡΑΦΗ ΚΑΙ ΑΝΤΙΚΕΙΜΕΝΟ ΤΩΝ ΕΡΓΑΣΤΗΡΙΩΝ**

1. Τα εργαστήρια που θα προταθούν θα πρέπει να απευθύνονται σε Κύπριους και ξένους επισκέπτες και να τους προσφέρουν την ευκαιρία να γνωρίσουν την ενδοχώρα, τη φύση, την ιστορία και τις παραδόσεις της Κύπρου. Οι επισκέπτες, θα μπορούν:

(α) να επισκεφθούν δωρεάν τα εργαστήρια, να συνομιλήσουν με τους διοργανωτές, να δοκιμάσουν και να αγοράσουν τα διάφορα προϊόντα ή / και

(β) να συμμετάσχουν, κατόπιν τηλεφωνικής κράτησης, σε βιωματικές - διαδραστικές δραστηριότητες που θα γίνονται στο πλαίσιο των εργαστηρίων (π.χ. να παρακολουθήσουν ή/και να συμμετάσχουν στη διαδικασία παρασκευής των προϊόντων).

2. Στα πλαίσια του Σχεδίου θα επιχορηγείται η διοργάνωση εργαστηρίων:

(α) Χειροτεχνίας, που αφορούν εργαστήρια ζωγραφικής, κεραμικής, γλυπτικής, χαρακτικής, υφαντικής, ξυλογλυπτικής, μεταλλοτεχνίας, καλαθοπλεκτικής, ψηφιδωτών, αγιογραφίας, χρυσοχοΐας, αργυροχοΐας, κεντητικής, διακόσμησης παραδοσιακών αντικειμένων κλπ. Προτεραιότητα θα δίδεται σε εργαστήρια που πραγματοποιούνται από επαγγελματίες χειροτέχνες (που διατηρούν σχετικές επιχειρήσεις) και καλλιτέχνες.

(β) Οινογαστρονομίας, μαγειρικής / ζαχαροπλαστικής, με βασικό συστατικό τα τοπικά αγροτικά προϊόντα. Τα εργαστήρια μπορεί να αφορούν μεταποίηση τοπικών αγροτικών προϊόντων, φυτικής ή ζωικής προέλευσης, όπως γλυκά του κουταλιού, ελαιόλαδο, χαρουπόμελο, γαλακτοκομικά προϊόντα, αλλαντικά, κρασί, βότανα για αφεψήματα κλπ.

(γ) Θεατρικά εργαστήρια ή και θεατρικό παιχνίδι βασισμένα στην Κυπριακή παράδοση, ιστορία και κουλτούρα (έργα Κύπριων καλλιτεχνών π.χ. Μόντης, Κάσσιαλος, κυπριακό παραδοσιακό τραγούδι) για παιδιά ή και για ενήλικες.

**Γ. ΣΤΟΧΟΙ**

(α) Η αύξηση της αναγνωρισιμότητας και της επισκεψιμότητας της διαδρομής Heartland of Legends (HoL) που έχει δημιουργήσει το Υφυπουργείο Τουρισμού ([www.heartlandoflegends.com](http://www.heartlandoflegends.com)). Η συγκεκριμένη διαδρομή διέρχεται από ορεινές και ακριτικές περιοχές και προσφέρει αυθεντικές εμπειρίες στους επισκέπτες της Κύπρου, οι οποίες τους φέρνουν κοντά στην κυπριακή φύση, την παράδοση και στον τρόπο ζωής των Κυπρίων.

(β) Η ανάπτυξη των ειδικών μορφών τουρισμού, οι οποίες συμβάλλουν στην προσέλκυση τουριστικού ρεύματος και εκτός των περιόδων τουριστικής αιχμής.

(γ) Ταυτόχρονα μέσα από το Σχέδιο επιτυγχάνονται και άλλοι επιμέρους στόχοι όπως:

• Η ανάδειξη της πλούσιας πολιτιστικής κληρονομιάς της Κύπρου, η αναβίωση των παραδοσιακών τεχνών και των επαγγελμάτων, καθώς και η ενθάρρυνση της συνέχισης τους από τις νέες γενεές.

• Η συμμετοχή της τοπικής κοινωνίας και της καλλιτεχνικής κοινότητας στη δημιουργία και ανάδειξη του τουριστικού προϊόντος της Κύπρου, με τρόπο που να επιτυγχάνεται αειφόρος τουριστική ανάπτυξη.

• Η παροχή ευκαιριών απασχόλησης και δυνατότητας προβολής της καλλιτεχνικής δημιουργίας που συνδυάζει τον παραδοσιακό και τον σύγχρονο χαρακτήρα της χειροτεχνίας, της βιοτεχνίας και της οινογαστρονομίας, με τρόπο ελκυστικό για τις νέες γενεές .

• Η ενθάρρυνση της ανάπτυξης της επιχειρηματικότητας και της καινοτομίας.

• Η σταδιακή καθιέρωση και θεσμοθέτηση εργαστήριων ούτως ώστε να καταστούν βιώσιμα και κερδοφόρα.

**Δ. ΘΕΜΑΤΟΛΟΓΙΟ ΕΚΔΗΛΩΣΕΩΝ**

1. Τα εργαστήρια **χειροτεχνίας**, αφορούν εργαστήρια [ζωγραφικής, κεραμική](https://el.wikipedia.org/wiki/%CE%9A%CE%B5%CF%81%CE%B1%CE%BC%CE%B9%CE%BA%CE%AE)ς, [γλυπτική](https://el.wikipedia.org/wiki/%CE%93%CE%BB%CF%85%CF%80%CF%84%CE%B9%CE%BA%CE%AE)ς, χαρακτικής, υφαντικής, ξυλογλυπτικής, μεταλλοτεχνίας, καλαθοπλεκτικής, ψηφιδωτών, αγιογραφίας, χρυσοχοΐας, αργυροχοΐας, κεντητικής, διακόσμησης παραδοσιακών αντικειμένων. Οι θεματικές των εργαστηρίων θα πρέπει οπωσδήποτε να εμπνέονται από παραδοσιακές λαϊκές τέχνες ή και λαογραφικά ήθη, έθιμα, ιστορία και φύση. Για τα εργαστήρια τα οποία θα έχουν ως έμπνευση παραδοσιακές τέχνες θα πρέπει να διασφαλίζεται ότι η σωστή τεχνική θα παρουσιάζεται στους συμμετέχοντες έστω και εάν αυτοί θα χρησιμοποιήσουν άλλη τεχνική. Για περισσότερη πληροφόρηση για τους τομείς χειροτεχνίας πατήστε [εδώ](http://www.meci.gov.cy/meci/chs/chs.nsf/home2/home2?openform) για να ενημερωθείτε περαιτέρω από την Υπηρεσία Κυπριακής Χειροτεχνίας.

2.Τα εργαστήρια **οινογαστρονομίας**, αφορούν εργαστήρια μαγειρικής / ζαχαροπλαστικής, με βασικό συστατικό τα τοπικά αγροτικά προϊόντα. Τέτοια εργαστήρια μπορεί να αφορούν εργαστήρια μεταποίησης τοπικών αγροτικών προϊόντων, φυτικής ή ζωικής προέλευσης, όπως γλυκά του κουταλιού, ελαιόλαδο, χαρουπόμελο, γαλακτοκομικά προϊόντα, αλλαντικά, κρασί, βότανα για αφεψήματα κλπ.

**Ε. ΔΙΚΑΙΟΥΧΟΙ ΕΡΓΑΣΤΗΡΙΩΝ ΧΕΙΡΟΤΕΧΝΙΑΣ**

1. Φυσικά ή / και νομικά πρόσωπα που δραστηριοποιούνται κατά προτεραιότητα επαγγελματικά (κύρια και βασική εργασία) στον τομέα της χειροτεχνίας με βασική γνώση της αγγλικής γλώσσας για σκοπούς εξυπηρέτησης ξένων επισκεπτών. Στις περιπτώσεις όπου οι υπεύθυνοι των εργαστηρίων δεν είναι σε θέση να επικοινωνούν στην αγγλική, θα πρέπει να πλαισιώνονται από βοηθητικό άτομο για τον σκοπό αυτό.
2. Αδειούχα ταξιδιωτικά γραφεία.
3. Κοινοτικά / Δημοτικά Συμβούλια ή και πολιτιστικοί Σύνδεσμοι / Σωματεία, ή πολιτιστικά και άλλα συναφή ιδρύματα.
4. **Ηθοποιοί, Σκηνοθέτες ή Performers που κατέχουν 3ετές τουλάχιστον δίπλωμα ανώτερης εκπαίδευσης από δραματική σχολή ή σχολή κινηματογράφου.**

**Ζ. ΔΙΚΑΙΟΥΧΟΙ / ΧΩΡΟΙ ΕΡΓΑΣΤΗΡΙΩΝ ΟΙΝΟΓΑΣΤΡΟΝΟΜΙΑΣ**

1. Τα εργαστήρια μεταποίησης τοπικών αγροτικών προϊόντων, θα πραγματοποιούνται σε ειδικά διαμορφωμένο χώρο κατάλληλο για επισκέψεις εντός των αδειοδοτημένων επιχειρήσεων τροφίμων που είναι καταχωρημένες στο Μητρώο επιχειρήσεων τροφίμων που τηρεί η Διευθύντρια Ιατρικών Υπηρεσιών και Υπηρεσιών Δημόσιας Υγείας ή / και στο Μητρώο των Κτηνιατρικών Υπηρεσιών του Υπουργείου Γεωργίας, Αγροτικής Ανάπτυξης και Περιβάλλοντος, ανάλογα με την προέλευση των τοπικών αγροτικών προϊόντων.
2. Τα εργαστήρια μαγειρικής / ζαχαροπλαστικής, θα πραγματοποιούνται από επαγγελματίες μάγειρες / ζαχαροπλάστες - Μέλη του Συνδέσμου Αρχιμαγείρων Κύπρου, Μέλη του Συνδέσμου Αρχιμαγείρων/Γαστρονόμων Eurotoques Κύπρου και κάτοχους πιστοποιητικού υγείας. Τα εργαστήρια πρέπει να υλοποιούνται σε ειδικά διαμορφωμένο χώρο κατάλληλο για επισκέψεις, είτε εντός των αδειοδοτημένων επιχειρήσεων τροφίμων που είναι καταχωρημένες στο Μητρώο επιχειρήσεων τροφίμων που τηρεί η Διευθύντρια Ιατρικών Υπηρεσιών και Υπηρεσιών Δημόσιας Υγείας ή / και στο Μητρώο των Κτηνιατρικών Υπηρεσιών του Υπουργείου Γεωργίας, Αγροτικής Ανάπτυξης και Περιβάλλοντος, ανάλογα με την προέλευση των τοπικών αγροτικών προϊόντων, είτε εντός των αδειούχων χώρων εστίασης (Εστιατόρια, Ταβέρνες, Καφετέριες, Πιτσαρίες, Μπυραρίες, Μπαρ, Σνακ Μπαρ).
3. Δικαιούχοι είναι επίσης, αδειούχα ταξιδιωτικά γραφεία και Κοινοτικά / Δημοτικά Συμβούλια ή και πολιτιστικοί Σύνδεσμοι / Σωματεία ή και άλλα συναφή ιδρύματα για τα τρία πιο πάνω είδη εργαστηρίων.

Νοείται ότι, για τα πιο πάνω οι δικαιούχοι θα εξασφαλίσουν χώρο διεξαγωγής των εργαστηρίων αλλά και ανάδοχους με τις απαραίτητες άδειες (Υγειονομική Υπηρεσία/Πιστοποιητικό Υγείας).

Σημειώνεται ότι για σκοπούς αποφυγής διπλής επιχορήγησης/επικάλυψης, η εξασφάλιση επιχορήγησης στα πλαίσια του παρόντος Σχεδίου, αποκλείει το εργαστήριο από την εξασφάλιση άλλης επιχορήγησης από το Υφυπουργείο Τουρισμού και τις Περιφερειακές Εταιρείες Τουριστικής Ανάπτυξης και Προβολής. Στην περίπτωση που τα εργαστήρια πραγματοποιούνται στο πλαίσιο εκδηλώσεων που επιχορηγεί το Υφυπουργείο Τουρισμού ή οι Περιφερειακές Εταιρείες Τουριστικής Ανάπτυξης, δεν θα παρέχεται επιχορήγηση για τα εργαστήρια. Νοείται ότι, ο διοργανωτής έχει το δικαίωμα να λάβει χορηγίες από άλλους χορηγούς.

Από το παρόν σχέδιο αποκλείονται «προβληματικές επιχειρήσεις», σύμφωνα με την ερμηνεία της Ανακοίνωσης της Ευρωπαϊκής Επιτροπής - Κοινοτικές Κατευθυντήριες Γραμμές για τη διάσωση και την αναδιάρθρωση προβληματικών επιχειρήσεων. Μια επιχείρηση είναι προβληματική «...εφόσον δεν είναι ικανή, με δικούς της οικονομικούς όρους ή με τους πόρους που είναι ικανή να εξασφαλίσει από τους ιδιοκτήτες/μετόχους της και τους πιστωτές της, να ανακόψει τη ζημιογόνο πορεία της, η οποία χωρίς εξωτερική παρέμβαση από το κράτος, θα την οδηγήσει προς μία σχεδόν βέβαιη οικονομική εξαφάνιση βραχυπρόθεσμα ή μεσοπρόθεσμα».

**Η. ΟΡΟΙ ΚΑΙ ΠΡΟΫΠΟΘΕΣΕΙΣ**

1. **Ο διοργανωτής θα πραγματοποιήσει 20 εργαστήρια τον χρόνο σε συγκεκριμένο/ους χώρο/ους που θα υποδειχθεί/ούν, νοουμένου ότι βρίσκονται στην ίδια Κοινότητα/Δήμο**. Τα εργαστήρια θα πραγματοποιούνται τις Τετάρτες, Πέμπτες, τα Σάββατα / Κυριακές ή / και τις αργίες.
2. Τα 15 τουλάχιστο από τα 20 εργαστήρια χειροτεχνίας και οινογαστρονομίας θα πρέπει να πραγματοποιούνται κατά την περίοδο Οκτωβρίου-Μαΐου και τα υπόλοιπα 5 θα μπορούν να πραγματοποιούνται κατά την περίοδο Ιουνίου-Σεπτεμβρίου, εφόσον το επιθυμεί ο διοργανωτής και είναι σε θέση να διασφαλίσει την απαιτούμενη επισκεψιμότητά τους.
3. Τα εργαστήρια χειροτεχνίας και μεταποίησης τοπικών αγροτικών προϊόντων, θα είναι ανοικτά για επισκέψεις, **δωρεάν**, τουλάχιστον μεταξύ των ωρών 10.00 – 17.00. Καθ’ όλη τη διάρκεια λειτουργίας των εργαστηρίων, θα πρέπει να διασφαλίζεται η παρουσία του επαγγελματία που θα εγκριθεί, για την καλύτερη εξυπηρέτηση των επισκεπτών (π.χ. παροχή πληροφόρησης, περιήγηση στο εργαστήριο, γευσιγνωσία, πώληση προϊόντων κλπ).
4. Τα εργαστήρια χειροτεχνίας, μπορούν να πραγματοποιούνται σε χώρους που ανήκουν στον Δήμο / Κοινότητα και είναι κατάλληλα διαμορφωμένοι για επισκέψεις (π.χ. μουσεία, πολιτιστικά κέντρα, παραδοσιακά καταλύματα, πολυχώροι εκδηλώσεων κλπ). Στην προκειμένη περίπτωση, οι Κοινότητες / Δήμοι, θα παρέχουν τους χώρους **δωρεάν** και θα μεριμνούν ώστε να είναι εφοδιασμένοι με κουτί πρώτων βοηθειών και πυροσβεστήρες. Επιπλέον, τα εργαστήρια μπορούν να πραγματοποιηθούν σε ιδιόκτητο χώρο (π.χ. σε οινοποιεία, χώρους εστίασης κλπ), εφόσον υπάρχει κατάλληλα διαμορφωμένος χώρος για επισκέψεις και νοουμένου ότι έχει προηγηθεί γραπτή συμφωνία σε ισχύ του διοργανωτή με τον ιδιοκτήτη για τις ημερομηνίες διεξαγωγής των εργαστηρίων.
5. Όλα τα εργαστήρια θα περιλαμβάνουν, τουλάχιστον δύο φορές την ημέρα, **δωρεάν** διαδραστικές, βιωματικές εμπειρίες – δραστηριότητες (π.χ. παρακολούθηση ή / και συμμετοχή στη διαδικασία κατασκευής πήλινων αγγείων, ψάθινων καλαθιών, πινάκων ζωγραφικής, αγιογραφιών, παρασκευής χαλλουμιού, κρασιού, φαγητών, ποτών κλπ). Έμφαση θα πρέπει να δίδεται στο βιωματικό μέρος της εμπειρίας, έστω και εάν θα αφορά δοκιμή/εμπειρία σε μικρότερης κλίμακας χειροτεχνήματα ή και άλλα προϊόντα. Η προκράτηση συμμετοχής στις βιωματικές εμπειρίες – δραστηριότητες είναι υποχρεωτική και θα γίνεται στο τηλέφωνο που θα δηλωθεί στην Αίτηση, το οποίο θα δημοσιευτεί και στο Πρόγραμμα των εργαστηρίων που θα ανακοινώσει το Υφυπουργείο Τουρισμού στην ιστοσελίδα [www.heartlandoflegends.com](http://www.heartlandoflegends.com) .
6. Ο σχεδιασμός των δραστηριοτήτων, θα πρέπει να γίνεται με τρόπο ελκυστικό προς τους επισκέπτες και όπου είναι δυνατόν, να προσαρμόζεται στις ανάγκες τους (π.χ. επισκέπτες από το εξωτερικό, οικογένειες με παιδιά, ομάδες ειδικού ενδιαφέροντος κλπ). Για παράδειγμα, θα μπορούσε μία εμπειρία να περιλαμβάνει την παρακολούθηση ή και τη συμμετοχή των επισκεπτών σε όλα τα στάδια της αλυσίδας παραγωγής π.χ. τρύγος, παρασκευή κρασιού, γευσιγνωσία. Η μεμονωμένη γευσιγνωσία μόνο, δεν αποτελεί εμπειρία – βιωματική δραστηριότητα για σκοπούς του παρόντος Σχεδίου και θα πρέπει απαραίτητα να συνοδεύεται με άλλες εμπλουτιστικές δραστηριότητες.
7. Η ποιότητα των παρεχόμενων υπηρεσιών, εξαρτάται από το επίπεδο εξυπηρέτησης των επισκεπτών. Τα άτομα εξυπηρέτησης, θα πρέπει σε κάθε περίπτωση να διασφαλίζουν μία ευχάριστη εμπειρία για τους επισκέπτες. Το Υφυπουργείο Τουρισμού, θα παρέχει δωρεάν ενημερωτικά σεμινάρια υποχρεωτικής παρακολούθησης για τις ορθές πρακτικές εξυπηρέτησης των επισκεπτών.
8. Ο διοργανωτής οφείλει σε κάθε περίπτωση να τηρεί τα απαραίτητα μέτρα για την ασφάλεια των εργαζομένων και των επισκεπτών. Το Υφυπουργείο Τουρισμού, δεν φέρει οποιαδήποτε ευθύνη σε περίπτωση ατυχήματος και συνιστά στους διοργανωτές όπως μεριμνήσουν για τη διασφάλιση της ασφάλειας ευθύνης εργοδότη ή / και την ασφάλεια αστικής ευθύνης. Νοείται επίσης ότι η διοργάνωση των εργαστηρίων, θα γίνεται τηρουμένων των εκάστοτε Διαταγμάτων και των κατευθυντήριων οδηγιών του Υπουργείου Υγείας για την παρεμπόδιση της εξάπλωσης της πανδημίας του κορονοïού (π.χ. τήρηση αποστάσεων ασφαλείας, χρήση προστατευτικής μάσκας όπου χρειάζεται κλπ)
9. Το Υφυπουργείο Τουρισμού, θα καταρτίσει Πρόγραμμα για όλα τα εργαστήρια που θα πραγματοποιηθούν (θεματικές, χώροι και ημερομηνίες διεξαγωγής των εργαστηρίων, ώρες διεξαγωγής των εμπειριών – δραστηριοτήτων) στα ελληνικά και τα αγγλικά, το οποίο θα προβάλει, σε έντυπα και ψηφιακά μέσα.
10. Το Υφυπουργείο Τουρισμού, διατηρεί το δικαίωμα φωτογράφισης ή / και βιντεογράφησης των εργαστηρίων και αξιοποίησης του υλικού που θα παραχθεί σε έντυπα και ψηφιακά μέσα, με σκοπό την προβολή των εργαστηρίων ή / και του τουριστικού προϊόντος.
11. Σε περίπτωση που προγραμματιζόμενο εργαστήριο δεν μπορεί να πραγματοποιηθεί εξ υπαιτιότητας του διοργανωτή / προσώπου υπόλογου στον διοργανωτή, ο διοργανωτής οφείλει να ενημερώσει εγκαίρως το Υφυπουργείο και να μεριμνήσει είτε για την πραγματοποίηση του εργαστηρίου, σύμφωνα με το Πρόγραμμα που έχει αναρτηθεί, με αντικατάσταση των αρχικών ατόμων με άλλα προσοντούχα άτομα είτε να το επαναπρογραμματίσει σε άλλες ημερομηνίες. Σε αντίθετη περίπτωση, το Υφυπουργείο δεν θα καταβάλει το ποσό της χορηγίας για το συγκεκριμένο εργαστήριο.
12. Σε περίπτωση που προγραμματιζόμενο εργαστήριο για οποιονδήποτε λόγο δεν πραγματοποιηθεί, ο διοργανωτής οφείλει να ειδοποιήσει το Υφυπουργείο Τουρισμού το οποίο δεν θα καταβάλει οποιαδήποτε αποζημίωση/ δεν θα το επιχορηγήσει.
13. H αξιολόγηση των εργαστηρίων από τους συμμετέχοντες θα πρέπει να γίνεται απαραίτητα μέσω του ηλεκτρονικού εντύπου αξιολόγησης. Αυτό θα επιτυγχάνεται με

τη σάρωση του κωδικού QR (QR Code) που θα είναι διαθέσιμος και αναρτημένος σε περίοπτη θέση την ημέρα διεξαγωγής του εργαστηρίου. Οποιοδήποτε εργαστήριο λαμβάνει συνεχόμενα αρνητικά σχόλια δεν θα επιλέγεται ξανά στα πλαίσια οποιουδήποτε μελλοντικού Σχεδίου από το Υφυπουργείο και θα αφαιρείται από την ιστοσελίδα της Heartland of Legends.

1. Ο/η διοργανωτής/τρια πρέπει οπωσδήποτε να προβαίνει σε ενέργειες διαφήμισης των εργαστηρίων για τα οποία έχει εξασφαλίσει έγκριση από το Υφυπουργείο.

**Θ. ΔΙΑΔΙΚΑΣΙΑ ΥΠΟΒΟΛΗΣ ΤΩΝ ΑΙΤΗΣΕΩΝ**

1. Για σκοπούς υποβολής Αίτησης για διεκδίκηση χορηγίας, οι δικαιούχοι θα υποβάλλουν κατάλληλα συμπληρωμένο το σχετικό έντυπο Αίτησης του Υφυπουργείου Τουρισμού: «Αίτηση για επιχορήγηση επισκέψιμων εργαστηρίων χειροτεχνίας και οινογαστρονομίας για το 2023 μέσω του Προγράμματος Ενίσχυσης Ήσσονος Σημασίας (de minimis)» στην ηλεκτρονική διεύθυνση heartlandoflegends@visitcyprus.com, καθώς επίσης και κατάλληλα συμπληρωμένη τη Δήλωση de minimis. Αιτήσεις θα παραλαμβάνονται μόνο ηλεκτρονικά. Το Υφυπουργείο θα παραλαμβάνει σε φυσική μορφή στα γραφεία του μόνο δείγματα της δουλειάς των αιτητών με ετικέτα η οποία να αναγράφει το όνομα του/της αιτητή/τριας (Κεντρικά Γραφεία Υφυπουργείου Τουρισμού, Λεωφόρος Λεμεσού 19, 2112 Αγλατζιά, 5ος όροφος, Υπόψην κας Νίκης Καραγιώργη ή κας Γιάννας Πίτσιακκου).
2. Αντίγραφα της Αίτησης καθώς και των δύο Δηλώσεων de minimis, μπορούν να εξασφαλιστούν μέσω της εταιρικής ιστοσελίδας του Υφυπουργείου Τουρισμού [www.tourism.gov.cy](http://www.tourism.gov.cy).
3. Οι διοργανωτές θα δηλώσουν στην Αίτηση τους τις ημερομηνίες, τον χώρο στον οποίο θα πραγματοποιήσουν τα εργαστήρια τους, όπως και τις ώρες των βιωματικών δραστηριοτήτων κάθε εργαστηρίου και θα αποστείλουν δείγμα των χειροτεχνημάτων τους ή σχετικό φωτογραφικό υλικό, το οποίο θα αξιολογηθεί.
4. Η τελική ημερομηνία υποβολής Αιτήσεων, είναι η **Δευτέρα** **10/10/2022**.
5. Οι Αιτητές, θα λάβουν γραπτή απάντηση για την έγκριση / απόρριψη της Αίτησης τους και για το ανώτατο ποσό επιχορήγησης για το οποίο θα εγκριθούν. Αφού ολοκληρωθούν τα εκπαιδευτικά σεμινάρια, τα πρώτα εργαστήρια θα ξεκινήσουν τον Ιανουάριο του 2023.
6. Τονίζεται ότι, η συμπλήρωση όλων των στοιχείων που περιέχονται στο έντυπο Αίτησης θεωρείται απαραίτητη για σκοπούς εξέτασης/αξιολόγησης της Αίτησης για διεκδίκηση επιχορήγησης.
7. Η αποδοχή της Αίτησης για αξιολόγηση, σε καμία περίπτωση, δεν δεσμεύει το Υφυπουργείο Τουρισμού για έγκριση της.

**I. ΑΞΙΟΛΟΓΗΣΗ ΤΩΝ ΑΙΤΗΣΕΩΝ**

Οι Αιτήσεις που θα υποβληθούν θα εξεταστούν από τριμελή Επιτροπή, η οποία θα αξιολογήσει και θα κατατάξει τις Αιτήσεις, με βάση τα πιο κάτω κριτήρια αξιολόγησης:

**(α) Περιεχόμενο/Δυνατότητα προσέλκυσης σημαντικού αριθμού επισκεπτών:**

Θα αξιολογηθεί το περιεχόμενο του εργαστηρίου, όσον αφορά την ποιότητα της τουριστικής εμπειρίας που δύναται να παρέχει στους επισκέπτες, η οποία θα συμβάλει στην προσέλκυση σημαντικού αριθμού επισκεπτών. Συγκεκριμένα, θα αξιολογηθεί η δημιουργικότητα, η διαδραστικότητα, η ελκυστικότητα, η ευκαιρία ευχάριστης παραμονής στο εργαστήριο πέραν των 30 λεπτών και την αυθεντικότητα των εμπειριών και δραστηριοτήτων. Παράλληλα, θα αξιολογηθεί η διασύνδεση της δραστηριότητας με στοιχεία της κυπριακής ιστορίας, ηθών, εθίμων, φύσης, κουλτούρας που θα προσφερθούν στο πλαίσιο του εργαστηρίου με βάση την αίτηση/πρόταση που υποβλήθηκε και με βάση τις αξιολογήσεις που έλαβε το Υφυπουργείο κατά το 2021-2022 τόσο από τους συμμετέχοντες στα εργαστήρια όσο και από τους αξιολογητές του (Υφυπουργείου), εφόσον έχει εγκριθεί ξανά από προηγούμενο Σχέδιο του Υφυπουργείου.

Συντελεστής βαρύτητας 30%

**(β) Επαγγελματίες στον χώρο των τεχνών και οινογαστρονομίας:**

Oι αιτήσεις οι οποίες αφορούν/υποβάλλονται από επαγγελματίες στην οινογαστρονομία χειροτέχνες ή και καλλιτέχνες, οι οποίοι δραστηριοποιούνται επαγγελματικά/διατηρούν σχετικές επιχειρήσεις θα αξιολογούνται με επιπρόσθετη βαθμολογία.

Συντελεστής Βαρύτητας: 10%

**(γ) Περιοχή πραγματοποίησης εργαστηρίου:**

Στις περιπτώσεις που το εργαστήριο πραγματοποιείται σε περιοχές που εμπίπτουν στη διαδρομή Heartland of Legends ([www.heartlandoflegends.com](http://www.heartlandoflegends.com)) θα δίδεται πρόσθετη βαθμολογία.

Συντελεστής βαρύτητας 15%

**(δ) Εμπλουτιστικές δραστηριότητες:**

Θα αξιολογηθεί το χωριό / περιοχή που θα γίνονται τα εργαστήρια, η προσβασιμότητά τους και πως θα παρέχονται επιπρόσθετες ευκαιρίες που σκοπεύουν στον εμπλουτισμό της τουριστικής εμπειρίας π.χ. μουσικό πρόγραμμα, περπάτημα σε μονοπάτι της φύσης, περίπτερα πώλησης φαγητού / ποτού, δραστηριότητες για παιδιά, δεντροφύτευση, picnic, υπαίθρια αγορά, εκστρατεία καθαριότητας, διαλέξεις, συνέδρια κλπ

Συντελεστής βαρύτητας 15%

**(ε) Δείκτης αειφορίας του εργαστηρίου:**

Κατά πόσο το εργαστήριο διοργανώνεται με σεβασμό προς το περιβάλλον, προάγει τον κυπριακό πολιτισμό, κουλτούρα και τις τοπικές παραδόσεις, αξιοποιεί τα τοπικά προϊόντα με σεβασμό και καλαισθησία, εμπλέκει την τοπική κοινωνία και τοπικές υπηρεσίες και

προάγει την αειφόρο ανάπτυξη γενικότερα π.χ. μέσω της χρήσης ανακυκλώσιμων υλικών, μείωση της χρήσης πλαστικού, αξιοποίηση/προβολή σημείου πόσιμου νερού, χρήση καλάθων ανακύκλωσης, περισυλλογή σκυβάλων, μη καταπόνηση χώρου διοργάνωσης, χρήση κυπριακών προϊόντων, όσο το δυνατό μεγαλύτερη αξιοποίηση υπηρεσιών εργατικού δυναμικού της Κύπρου κλπ

Συντελεστής βαρύτητας 15%

**(ζ) Χώρος/Χειροτέχνες/Oινογαστρονόμοι πραγματοποίησης εργαστηρίου:**

Θα αξιολογούνται οι περιπτώσεις όπου το εργαστήριο πραγματοποιείται στις μόνιμες εγκαταστάσεις του, με στόχο να καταστούν βιώσιμες και γνωστοποιηθούν στο κοινό. Επίσης, θα αξιολογείται η καλαισθησία, η ασφάλεια, η καθαριότητα, το φιλόξενο περιβάλλον, η λειτουργικότητα, ο κλιματισμός (αναλόγως εποχής), η προσβασιμότητα για άτομα με κινητικές δυσκολίες ή προβλήματα ακοής και η σύνδεση με κυπριακά στοιχεία (φύσης, κουλτούρας, ιστορίας, πολιτισμού κλπ) του χώρου, όπως θα παρουσιάζεται στην αίτηση.

Συντελεστής βαρύτητας 15%

**K. ΕΝΤΑΣΗ ΤΗΣ ΕΝΙΣΧΥΣΗΣ**

 Το ποσό επιχορήγησης ανά δικαιούχο / έτος είναι €5.000 για 20 εργαστήρια (€250 / εργαστήριο, από τα οποία τα €20 θα πρέπει να δαπανηθούν υποχρεωτικά σε δαπάνες διαφήμισης). Το υπόλοιπο ποσό καλύπτει τα υπόλοιπα έξοδα του εργαστηρίου. Σημειώνεται ότι, στα έξοδα θα πρέπει να ληφθούν υπόψη τα υλικά που θα χρειαστούν για το εργαστήριο, ώστε ο επισκέπτης να παίρνει ως αναμνηστικό τη χειροτεχνία του, όπως επίσης και τα υλικά για τα κεράσματα και τη γευσιγνωσία.

Σε περίπτωση που στο χωριό / περιοχή που διεξάγεται το εργαστήριο, υπάρχουν σημεία ενδιαφέροντος που θα μπορούσαν να επισκεφθούν οι συμμετέχοντες στο εργαστήριο, αλλά παραμένουν κλειστά τις ημέρες διεξαγωγής του εργαστηρίου, ο Αιτητής θα ενημερώνει το Υφυπουργείο και θα εξετάζεται ανά περίπτωση η παροχή του επιπρόσθετου ποσού των €100 / ημέρα για τις εργατοώρες του ατόμου που θα στελεχώνει το σημείο ενδιαφέροντος. Επιπρόσθετα, θα εξετάζεται εφόσον ζητηθεί η παροχή επιπρόσθετου ποσού μέχρι €100 για τη δρομολόγηση λεωφορείου για τη μεταφορά επισκεπτών μεταξύ των Κοινοτήτων στις οποίες διεξάγονται εργαστήρια.

**Λ. ΠΛΗΡΩΜΗ ΕΠΙΧΟΡΗΓΗΣΕΩΝ**

Για να καταστεί δυνατή η πληρωμή του ποσού επιχορήγησης, ο δικαιούχος θα υποβάλλει στο Υφυπουργείο Τουρισμού, μετά την πραγματοποίηση 10 εργαστηρίων, τα ακόλουθα δικαιολογητικά:

(1) Επιστολή στην οποία αναφέρεται ο τίτλος, η ημερομηνία και ο χώρος διεξαγωγής του κάθε εργαστηρίου, ο αριθμός των επισκεπτών και οι τρόποι με τους οποίους διασφαλίστηκε η αειφορία. Ο δικαιούχος θα υπογράφει την επιστολή, δηλώνοντας ότι τα πιο πάνω στοιχεία είναι ορθά.

(2) Φορολογικό τιμολόγιο από τον δικαιούχο προς το Υφυπουργείο Τουρισμού για το ποσό της επιχορήγησης (€2.550 / 10 εργαστήρια). Το τιμολόγιο θα πρέπει να φέρει τον τίτλο, τη ημερομηνία και το χώρο διεξαγωγή του εργαστηρίου, αρ. ταυτότητας, αρ. τιμολογίου, ημερομηνία έκδοσης τιμολογίου, υπογραφή και σφραγίδα δικαιούχου.

(3) Πρωτότυπα τιμολόγια τρίτων για τις δαπάνες διαφήμισης (€20 για κάθε ένα εργαστήριο). Οι δαπάνες διαφήμισης, αφορούν το υλικό δημοσιότητας και προβολής που αναφέρεται στην Παράγραφο Κ πιο κάτω.

(4) Ο διοργανωτής οφείλει να υποβάλει στο Υφυπουργείο Τουρισμού τα ονόματα και τα στοιχεία επικοινωνίας των συμμετεχόντων στις εμπειρίες – δραστηριότητες (παρουσιολόγιο), για σκοπούς επιβεβαίωσης της πραγματοποίησης τους καθώς και για σκοπούς αξιολόγησης της παρεχόμενης εμπειρίας.

(5) Δείγμα του προωθητικού υλικού που θα ετοιμαστεί και στο οποίο το Υφυπουργείο Τουρισμού θα προβάλλεται ως Χορηγός τουλάχιστον 2 εβδομάδες πριν από κάθε εργαστήριο:

1. Αποτύπωση/Στιγμιότυπο οθόνης (screenshots) από διαφήμιση σε ιστοσελίδες και Μέσα Κοινωνικής Δικτύωσης
2. Αντίγραφα της διαφήμισης σε έντυπα μέσα π.χ. περιοδικά, εφημερίδες
3. Αντίγραφα διαφημιστικού υλικού από διαφήμιση στο ραδιόφωνο / τηλεόραση
4. Φωτογραφίες διαφημίσεων σε δημόσιους χώρους
5. Κατασκευή και τοποθέτηση πινακίδας (όχι πλαστικής) στην είσοδο του εργαστηρίου

(6) Φωτογραφικό υλικό και βίντεο με δικαίωμα αξιοποίησης του από το Υφυπουργείο, νοουμένου ότι προέρχεται από επαγγελματία φωτογράφο.

(7)Στην περίπτωση που η Αίτηση υποβάλλεται από Κοινότητα / φορέα και περιλαμβάνει εργαστήρια από τεχνίτες / καλλιτέχνες, καλείται ο Αιτητής να καταβάλει το ποσό στους επαγγελματίες σε μία εβδομάδα από την ημερομηνία καταβολής της επιχορήγησης από το Υφυπουργείο Τουρισμού.

**Μ. ΕΛΕΓΧΟΣ ΣΥΜΜΟΡΦΩΣΗΣ/ΠΟΙΟΤΙΚΟΣ ΕΛΕΓΧΟΣ**

Το Υφυπουργείο Τουρισμού θα πραγματοποιεί δειγματοληπτικούς ελέγχους κατά τη διάρκεια των εργαστηρίων, για σκοπούς επιβεβαίωσης της τήρησης των όρων του Σχεδίου, καθώς και για σκοπούς ποιοτικής αξιολόγησης των εργαστηρίων. Σε περίπτωση που διαπιστωθούν σοβαρές παραλείψεις ή / και αδυναμίες που υποβαθμίζουν το ποιοτικό επίπεδο των εργαστηρίων, το Υφυπουργείο Τουρισμού θα προειδοποιήσει τον διοργανωτή και σε περίπτωση μη συμμόρφωσης του, διατηρεί το δικαίωμα της μη καταβολής του ποσού της επιχορήγησης.

**Ν. ΔΙΑΡΚΕΙΑ ΙΣΧΥΟΣ/ΤΡΟΠΟΠΟΙΗΣΕΙΣ ΤΟΥ ΣΧΕΔΙΟΥ**

Το Σχέδιο έχει ισχύ μέχρι τα τέλη του 2022, αλλά οι αιτήσεις θα λαμβάνονται μέχρι τις 30/09/2022. Νοείται ότι τα εργαστήρια θα υλοποιηθούν κατά το 2023. Το Υφυπουργείο Τουρισμού, διατηρεί το δικαίωμα να παγοποιήσει / επεκτείνει τη διάρκεια ισχύος του Σχεδίου ανάλογα με τις διαθέσιμες πιστώσεις, καθώς να τροποποιήσει το Σχέδιο οποιαδήποτε χρονική στιγμή.

**Ξ. ΠΕΡΙΣΣΟΤΕΡΕΣ ΠΛΗΡΟΦΟΡΙΕΣ**

Άννα Κοσμά - Τομέας Ειδικών Ενδιαφερόντων

Τηλ.: 22691244

E-mail: annakosma@visitcyprus.com

Νίκη Καραγιώργη – Τομέας Ειδικών Ενδιαφερόντων

Τηλ.: 22691275

E-mail: nikikaragiorgi@visitcyprus.com

Μαρία Παστελλίδου – Τομέας Πληροφοριών

Τηλ.: 24654322

E-mail: mariapastellidou@visitcyprus.com

Γιάννα Πίτσιακκου – Τομέας Ειδικών Ενδιαφερόντων

Τηλ.: 22691201

E-mail: yiannapitsiakkou@visitcyprus.com

Υφυπουργείο Τουρισμού

Λεωφόρος Λεμεσού 19, 2112 Αγλαντζιά

Τ.Θ. 24535, 1390 Λευκωσία